**รายงานการประชุม**

**คณะกรรมการพิจารณาการก่อสร้างสิ่งล่วงล้ำลำน้ำจังหวัดอ่างทอง**

**ครั้งที่ ๓/2560**

**วันอังคารที่ ๙ พฤษภาคม ๒๕60 เวลา ๐๙.๓0 น.**

**ณ สำนักงานโครงการพัฒนาพื้นที่เฉพาะวิเศษชัยชาญฯ อำเภอวิเศษชัยชาญ จังหวัดอ่างทอง**

**\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\***

**ผู้มาประชุม**

1. นายประมวล มุ่งมาตร รองผู้ว่าราชการจังหวัดอ่างทอง (ประธาน)
2. นางสาวชไมพร อำไพจิตร หัวหน้าสำนักงานจังหวัดอ่างทอง
3. นางสาวมาลี ศรีรัตนธรรม ผู้อำนวยการสำนักงานทรัพยากรธรรมชาติและ

สิ่งแวดล้อมจังหวัดอ่างทอง

1. นางอุทัยวรรณ ทิพย์เนตร เจ้าพนักงานที่ดินจังหวัดอ่างทอง
2. นายสุพร นิยมเนตร์ แทน ธนารักษ์พื้นที่อ่างทอง
3. นายวินัย กองโชค แทน ปลัดจังหวัดอ่างทอง
4. นายสมชาย ไพรวรรณ์ แทน โยธาธิการและผังเมืองจังหวัดอ่างทอง
5. นายชลชัย ทัศกุลณี แทน นายแพทย์สาธารณสุขจังหวัดอ่างทอง
6. นายยุทธชัย จิตอารีรัตน์ แทน ผู้อำนวยการสำนักงานเจ้าท่าภูมิภาคสาขาอยุธยา
7. นายวทัญญู อินวรกิจ แทน ผู้อำนวยการโครงการชลประทานอ่างทอง
8. นายปริญญา เขมะชิต นายอำเภอวิเศษชัยชาญ
9. นายปรีชา หิรัญเมฆาวนิช แทน นายกเทศมนตรีตำบลวิเศษไชยชาญ
10. นายไพศาล ปั้นงาม วิศวกรโยธาปฏิบัติการ (ผู้ขออนุญาต)

**ผู้เข้าร่วมประชุม**

1. นายสุรพล ระลอก ปลัดอำเภอวิเศษชัยชาญ
2. นายวรพงศ์ เกตุดิษฐ์ นักวิเคราะห์นโยบายและแผนปฏิบัติการ สำนักงาน

จังหวัดอ่างทอง

**ระเบียบวาระที่ ๑** **เรื่องที่ประธานแจ้งให้ที่ประชุมทราบ**

**ประธาน** ด้วยกรมโยธาธิการและผังเมือง โดยสำนักงานโยธาธิการและผังเมืองจังหวัดอ่างทอง มีความ

ประสงค์ขอหนังสือรับรองของจังหวัดว่าการก่อสร้างโครงการพัฒนาพื้นที่เฉพาะวิเศษชัยชาญ อำเภอวิเศษชัยชาญ จังหวัดอ่างทอง และโครงการก่อสร้างระบบป้องกันน้ำท่วมพื้นที่ชุมชนวิเศษไชยชาญ ตำบลศาลเจ้าโรงทอง อำเภอวิเศษชัยชาญ จังหวัดอ่างทอง ไม่เป็นอุปสรรคต่อแผนพัฒนาจังหวัด ผังเมืองรวม และการรักษาสภาพแวดล้อมของจังหวัด บริเวณริมแม่น้ำน้อย ตำบลศาลเจ้าโรงทอง อำเภอวิเศษชัยชาญ จังหวัดอ่างทอง

จึงได้เชิญคณะกรรมการฯ สำรวจพื้นที่ก่อสร้าง และร่วมประชุม เพื่อพิจารณาถึงผลกระทบที่จะเกิดขึ้นจากการอนุญาตให้ก่อสร้างสิ่งล่วงล้ำลำน้ำ ในพื้นที่จังหวัดอ่างทองในวันนี้

**มติที่ประชุม** รับทราบ

**ระเบียบวาระที่ ๒** **เรื่องเพื่อทราบ**

**๒.๑ ข้อมูลรายละเอียดของการก่อสร้าง**

**ประธาน** เชิญผู้แทนสำนักงานโยธาธิการและผังเมืองจังหวัดอ่างทอง ชี้แจงรายละเอียดการก่อสร้างโครงการพัฒนาพื้นที่เฉพาะวิเศษชัยชาญ อำเภอวิเศษชัยชาญ จังหวัดอ่างทอง และโครงการก่อสร้างระบบป้องกันน้ำท่วมพื้นที่ชุมชนวิเศษไชยชาญ ตำบลศาลเจ้าโรงทอง อำเภอวิเศษชัยชาญ จังหวัดอ่างทอง

**ผู้แทน สนง.โยธาธิการฯ**  โครงการที่ทางกรมโยธาธิการและผังเมืองจะดำเนินการขออนุญาตในวันนี้ ประกอบด้วย ๒ โครงการ ได้แก่

1. โครงการก่อสร้างระบบป้องกันน้ำท่วมพื้นที่ชุมชนวิเศษไชยชาญ ตามสัญญาจ้างเลขที่ ๔๓๒/๒๕๕๘ ระหว่างกรมโยธาธิการและผังเมือง กับ บริษัท ไทยวิวัฒน์วิศวการทาง จำกัด ครบกำหนดตามสัญญาจ้าง วันที่ ๓๐ กันยาน ๒๕๖๐ เป็นโครงการก่อสร้างระบบป้องกันน้ำท่วม โดยอาศัยแนวถนนโดยรอบเป็นแนวป้องกันน้ำท่วมชุมชนตลาดศาลเจ้าโรงทอง โดยลักษณะของเขื่อนจะเป็นเขื่อนแบบชีทพาย ตั้งแต่บริเวณคอสะพานข้ามแม่น้ำน้อย จนถึงวัดวิเศษชัยชาญ จากนั้นจะเป็นเขื่อนแบบเขื่อนโต๊ะไปจนถึงบริเวณซอยร่มรื่น จากนั้นจะเป็นเขื่อนตอกเสาเข็มสมอจนบรรจบกับทางหลวงที่จะใช้เป็นแนวป้องกันน้ำท่วม รวมทั้งการทำกำแพงดินและยกระดับถนน โดยส่วนที่จะขออนุญาตต่อคณะกรรมการในวันนี้คือการก่อสร้างเขื่อนริมแม่น้ำน้อยตามแนวพื้นที่โครงการฯ ความยาว ๒,๑๔๑.๖๐ เมตร (รายการที่ต้องพิจารณา)
2. โครงการพัฒนาพื้นที่เฉพาะวิเศษชัยชาญ ตามสัญญาจ้างเลขที่ ๔๑๕/๒๕๕๘ ระหว่างกรมโยธาธิการและผังเมือง กับ บริษัท มานะรุ่งเรืองทรัพย์ จำกัด เป็นการปรับปรุงภูมิทัศน์เพื่อส่งเสริมการท่องเที่ยวตลาดศาลเจ้าโรงทอง ประกอบด้วย ๖ รายการ
3. ก่อสร้างเขื่อนหน้าบุญเท่ากงศาลเจ้าโรงทอง ยาว ๗๓.๓ เมตร (รายการที่ต้องพิจารณา)
4. ก่อสร้างสะพานคนเดินข้ามแม่น้ำน้อยเชื่อมระหว่างศาลเจ้ากวนอูกับศาลเจ้าบุญเท่ากง (รายการที่ต้องพิจารณา)
5. ปรับปรุงเขื่อนหน้าศาลเจ้ากวนอู
6. ปรับปรุงลานอเนกประสงค์หน้าศาลเจ้ากวนอู
7. ปรับปรุงป้ายซุ้มประตู ป้ายตลาด ศาลในชุมชน
8. ปรับปรุงทางเดินภายในชุมชน

โดยส่วนที่จะขออนุญาตคณะกรรมการในวันนี้มีทั้งหมด ๓ รายการ ประกอบด้วย

1. คันป้องกันน้ำท่วมยาว ๒,๑๔๑,๖๐ เมตร บ่อสูบน้ำพร้อมเครื่องสูบน้ำชนิดเคลื่อนที่ ๓ แห่ง
2. เขื่อนหน้าบุญเท่ากงศาลเจ้าโรงทอง ยาว ๗๓.๓ เมตร
3. สร้างสะพานคนเดินข้ามแม่น้ำน้อยบริเวณหน้าบุญเท่ากงหน้าศาลเจ้าโรงทอง ขนาดกว้าง ๒.๘ เมตร ยาว ๓๙.๒ เมตร

**มติที่ประชุม** รับทราบ

**ประธาน** เชิญนายอำเภอวิเศษชัยชาญในฐานะเจ้าของพื้นที่ให้ข้อมูลเพิ่มเติม

**นายอำเภอวิเศษชัยชาญ** ๑. ประชาชนบางส่วนที่ยังมีความวิตกกังวลเรื่องผลกระทบต่อ

สภาพแวดล้อมจากกรณีที่ผู้รับจ้างถมดินลงไปในแม่น้ำเพื่อใช้ลำเลียงวัสดุในการก่อสร้าง เกรงว่าเมื่อเสร็จสิ้นโครงการแล้วจะไม่มีการตักดินขึ้นมา จนทำให้แม่น้ำตื้นเขิน ขัดขวางทางไหลของน้ำ

๒. เรื่องการรับฟังความเห็นนั้น อำเภอได้รับแจ้งจากเทศบาลตำบลวิเศษไชยชาญว่ามีการดำเนินการแล้วเมื่อวันพุธที่ ๒ มีนาคม ๒๕๕๙ พร้อมจัดส่งรายงานการประชุมแนบมาให้คณะกรรมการฯ ได้พิจารณาแล้ว

**ผู้แทนนายก ทต.วิเศษไชยชาญ** การรับฟังความเห็นที่ทางเทศบาลได้รายงานให้ทางอำเภอทราบนั้นทาง

สำนักงานโยธาธิการและผังเมืองจังหวัดอ่างทองเป็นผู้ดำเนินการเมื่อวันที่ ๒ มีนาคม ๒๕๕๙เพื่อชี้แจงรายละเอียดของทั้งสองโครงการ มีราษฎรในพื้นที่เข้าร่วมจำนวน ๘๑ คน

**ผู้แทน สนง.โยธาธิการฯ** ในส่วนที่ประชาชนวิตกกังวล คือบริเวณที่มีการถมดินลงไปในแม่น้ำ

เนื่องจากบริเวณนั้นการลำเลียงวัสดุทำได้ยาก ผู้รับเหมาจึงต้องขยายพื้นที่เป็นทำถนนสำหรับใช้ลำเลียงวัสดุ ซึ่งเมื่อการก่อสร้างแล้วเสร็จก็จะดำเนินการรื้อออกทั้งหมด

**ผู้แทนนายก ทต.วิเศษไชยชาญ** อำเภอได้มีการชี้แจงเพิ่มเติมกับชาวบ้านในพื้นที่ ตอนนี้ชาวบ้านเริ่มมีความ

เข้าใจการทำงานมากขึ้น

**ประธาน**  ขอให้ผู้แทนกรมโยธาธิการและผังเมืองฉายภาพสไลด์แผนผังโครงการคัน

ป้องกันน้ำท่วมอีกครั้งหนึ่ง และจากการลงพื้นที่สำรวจพบว่า บริเวณพื้นที่ความยาว ๔๕ เมตรที่มีปัญหาไม่สามารถก่อสร้างต่อไปได้เนื่องจากเอกชนไม่ยินยอมให้ก่อสร้าง

**ผู้แทน สนง.โยธาธิการฯ** พื้นที่ที่มีปัญหาอยู่ตรงบริเวณโค้งตั้งแต่หลังร้านนิรมิตเป็นต้นมา ซึ่งเราได้ลงสำรวจ

พื้นที่และพูดคุยกับชาวบ้านพร้อมด้วยผู้แทนจากสำนักงานที่ดินจังหวัด และกรมเจ้าท่า โดยบริเวณดังกล่าวจะมีหมุดหลักเขตที่ดินปรากฏอยู่ ปัญหาคือการโต้แย้งแนวเขตที่ดิน

**ผู้แทนนายก ทต.วิเศษไชยชาญ** บริเวณนี้ทางเจ้าของที่ดินใกล้เคียงได้ร้องเรียนว่าทางกรมโยธาธิการและผัง

เมืองได้ดำเนินการก่อสร้างรุกล้ำที่ดินของตน และขอให้ทางกรมโยธาธิการและผังเมืองปรับรูปแบบการก่อสร้างใหม่

**เจ้าพนักงานที่ดินจังหวัด** บริเวณพื้นที่ที่มีปัญหา หากเจ้าของที่ดินจะอ้างสิทธิถือครองก็ควรจะต้องมีเอกสารสิทธิชัดเจน ไม่ใช่เพียงการกล่าวอ้างลอยๆ ซึ่งเรื่องนี้ต้องแยกออกเป็นสองประเด็นคือ

1. การก่อสร้างสิ่งล่วงล้ำลำน้ำบนหน้าที่ดินของเอกชน
2. การก่อสร้างเกินเขตแนวตลิ่งและลงไปในแม่น้ำ

ตรงนี้ขออนุญาตเรียนถามผู้แทนกรมเจ้าท่าว่าทั้งสองกรณีนี้สามารถดำเนินการขออนุญาตตามกฎกระทรวงฉบับที่ ๖๓ ได้หรือไม่

**ผู้แทนเจ้าท่าภูมิภาคฯ** ตามกฎกระทรวงฉบับที่ ๖๓ ซึ่งเป็นกฎหมายลูกของ พรบ.การเดินเรือในน่านน้ำไทยฯ กรมเจ้าท่าอาศัยอำนาจดำเนินการดังนี้

ประเด็นที่ ๑ในการพิจารณาอนุญาต โดยให้ผู้ขออนุญาตเตรียมเอกสารทุกอย่างตามที่กำหนดในการยื่นขออนุญาต หากก่อสร้างบนหน้าที่ดินของผู้อื่นก็ต้องมีหนังสือให้ความยินยอมจากเจ้าของกรรมสิทธิ์ด้วย

ประเด็นที่ ๒ การก่อสร้างต้องชิดแนวเขตตลิ่ง ไม่เกินเลยลงไปในแม่น้ำ

**เจ้าพนักงานที่ดินจังหวัด** แสดงว่าการก่อสร้างล่วงล้ำลำน้ำทุกกรณีต้องได้รับอนุญาตจากกรมเจ้าท่าก่อน ทีนี้

เรื่องประเด็นการกล่าวอ้างว่าก่อสร้างรุกล้ำที่ดินของผู้ร้อง ต้องถามว่า ผู้ร้องอ้างสิทธิบนที่ดินนั้นตามกฎหมายอะไร มีเอกสารสิทธิหรือไม่ แม้แต่กรณีอ้างว่าเป็นที่งอก หากบริเวณนั้นน้ำท่วมถึง ย่อมไม่ถือเป็นที่งอกตามกฎหมาย ซึ่งความจริงวันนี้ผู้ขออนุญาตควรจะมีเอกสารให้คณะกรรมการตรวจสอบด้วย

**ประธาน** มีรายละเอียดการทำประชาคมครั้งนั้นหรือไม่

**ผู้ช่วยเลขานุการ** มีรายงานการประชาคมเมื่อวันที่ ๒ มีนาคม ๒๕๕๙ แนบในเอกสารการประชุม

**ประธาน** คำถามต่อไปคือโครงการนี้ได้รับอนุมัติเมื่อไหร่

**ผู้แทน สนง.โยธาธิการฯ** ได้รับอนุมัติเมื่อปี ๒๕๕๘ ครับ แต่เป็นงบผูกพันสามปีงบประมาณ คือ ๒๕๕๘ – ๒๕๖๐ ครับ

**เจ้าพนักงานที่ดินจังหวัด** ถ้าแบบนี้ก็ไม่ถือว่าเป็นการทำประชาคม เพราะมาดำเนินการเดือนมีนาคม ๒๕๕๙ ซึ่งเป็นเวลาหลังจากเริ่มก่อสร้างแล้ว

**ประธาน** แสดงว่าการประชุมเมื่อ ๒ มีนาคม ๒๕๕๙ เป็นการจัดประชุมชี้แจงโครงการหลังจากเกิดปัญหาข้อร้องเรียนขึ้นใช่หรือไม่

**ผู้แทน สนง.โยธาธิการฯ** ใช่ครับ

**เจ้าพนักงานที่ดินจังหวัด** ทางสำนักงานโยธาธิการและผังเมืองจังหวัดอ่างทองมีรายละเอียดการทำประชาคมครั้งแรกก่อนเริ่มก่อสร้างโครงการฯ หรือไม่

**ผู้แทน สนง.โยธาธิการฯ** เนื่องจากโครงการนี้เป็นของกรมโยธาธิการและผังเมือง กรมจึงเป็นผู้ดำเนินการทั้งหมด คาดว่าเอกสารรายละเอียดการทำประชาคมครั้งแรกจึงน่าจะอยู่ที่กรม

**ประธาน** ถ้าอย่างนั้นมอบฝ่ายเลขาประสานกับสำนักงานโยธาธิการและผังเมืองจังหวัดอ่างทองเพื่อขอสำเนาเอกสารรายงานการประชาคมครั้งแรกให้คณะกรรมการด้วย

**เจ้าพนักงานที่ดินจังหวัด** ในเบื้องต้นขอตั้งข้อสังเกตเรื่องการตรวจสอบแนวเขตที่ดินเอาไว้ว่า สำนักงานโยธาธิการและผังเมืองจังหวัดอ่างทองควรจะดำเนินการรังวัดสอบเขตที่ดินให้ชัดเจนเป็นลำดับแรกก่อนว่าเขตที่ดินเอกชน เขตตลิ่งมีแนวเขตอย่างไร จึงจะลงมือก่อสร้างคันกั้นน้ำตามแนวเขตตลิ่ง เมื่อไม่มีการยื่นรังวัดแนวเขตที่ดินที่ชัดเจน การก่อสร้างคันกั้นน้ำอาจจะล้ำไปในแม่น้ำ หรือรุกเขตที่ดินเอกชน กรณีล้ำไปในแม่น้ำ อนาคตอาจทำให้เอกชนซึ่งมีที่ดินติดกับแนวเขื่อนรายนั้นทำการถมดินลงไปในแม่น้ำ และยึดถือว่าบริเวณดังกล่าวเป็นแนวเขตที่ดินของตน ซึ่งหากเป็นเช่นนี้ทุกแปลงจะทำให้แม่น้ำแคบลงไป และกรณีล้ำไปในที่ดินเอกชนก็จะเกิดปัญหาเรื่องการร้องเรียนว่าหน่วยงานของรัฐบุกรุกที่ดินของเอกชน

**ประธาน** ให้ทางสำนักงานโยธาธิการและผังเมืองจังหวัดอ่างทองนำเสนอ

โครงการที่สอง

**ผู้แทน สนง.โยธาธิการฯ** ในโครงการที่สองจะมี ๒ รายการที่จะขออนุญาต คือ ได้แก่

1. ก่อสร้างเขื่อนหน้าศาลเจ้าบุญเท่ากง ยาว ๗๓.๓ เมตร

๒. ก่อสร้างสะพานคนเดินข้ามแม่น้ำน้อยระหว่างศาลเจ้ากวนอูกับศาลเจ้าบุญเท่ากง ขนาดกว้าง ๒.๘ เมตร ยาว ๓๙.๒ เมตร โดยในส่วนของสะพานนั้นจะเป็นสะพานสำหรับคนเดินข้าม ลักษณะจะเป็นสะพานโค้งแบบจีน ออกแบบมาเพื่อการท่องเที่ยว

**ประธาน** ดูตามแผนผังแล้ว ตรงบริเวณตอม่อสะพานมันน่าจะมีปัญหากับการสัญจรในแม่น้ำ

**ผู้แทน สนง.โยธาธิการฯ** ขณะนี้กำลังดำเนินการแก้ไขแบบครับ

**ผู้แทนเจ้าท่าภูมิภาคฯ** ในเรื่องของการขออนุญาตแบบก่อสร้างสิ่งล่วงล้ำลำน้ำ ผู้ขออนุญาตจะต้องยื่นไปที่

สำนักวิศวกรรมของกรมเจ้าท่า ซึ่งในส่วนนี้คาดว่าทางสำนักวิศวกรรมน่าจะสั่งให้มีการปรับแก้แบบใหม่

**ผู้แทน สนง.โยธาธิการฯ** ในชั้นนี้จะขอให้คณะกรรมการพิจารณาให้ความเห็นชอบหลักการก่อน ส่วนเรื่องการ

แก้ไขแบบ ทางกรมโยธาธิการและผังเมืองจะดำเนินการแล้วส่งให้กรมเจ้าท่าพิจารณาอีกครั้ง

**ประธาน** ให้สำนักงานโยธาธิการและผังเมืองจังหวัดอ่างทองรับข้อสังเกตของที่ประชุมไป

พิจารณาด้วย

**ผู้แทน สนง.โยธาธิการฯ** *ครับ*

**มติที่ประชุม** เห็นชอบตามความเห็นของเจ้าพนักงานที่ดินจังหวัดอ่างทอง และให้ระบุไว้เป็นข้อสังเกตของคณะกรรมการ

**2.2 ข้อกฎหมายและระเบียบที่เกี่ยวข้อง ประกอบการอนุญาตปลูกสร้างอาคาร**

**หรือสิ่งอื่นใดล่วงล้ำลำน้ำ**

**ประธาน** มอบฝ่ายเลขานุการฯ

**หัวหน้าสำนักงานจังหวัด**  การประชุมพิจารณาของคณะกรรมการในวันนี้เป็นการปฏิบัติหน้าที่ตามคำสั่งจังหวัดอ่างทอง ที่ ๑๑๘๕/๒๕๕๑ ลงวันที่ ๑๖ ธันวาคม ๒๕๕๑ มี **กฎกระทรวง ฉบับที่ 63** (พ.ศ.2537) ออกตามความในพระราชบัญญัติการเดินเรือในน่านน้ำไทย พระพุทธศักราช 2456 เป็นกรอบในการปฏิบัติหน้าที่

**มติที่ประชุม** รับทราบ

**ระเบียบวาระที่ ๓** **เรื่องเพื่อพิจารณา**

ขอความเห็นชอบการก่อสร้างโครงการพัฒนาพื้นที่เฉพาะวิเศษชัยชาญ อำเภอวิเศษชัยชาญ จังหวัดอ่างทอง และโครงการก่อสร้างระบบป้องกันน้ำท่วมพื้นที่ชุมชนวิเศษไชยชาญ ตำบลศาลเจ้าโรงทอง อำเภอวิเศษชัยชาญ จังหวัดอ่างทอง ของกรมโยธาธิการและผังเมือง โดยสำนักงานโยธาธิการและผังเมืองจังหวัดอ่างทอง

**ประธาน** มอบฝ่ายเลขานุการ

**หัวหน้าสำนักงานจังหวัด** ตามที่กรมโยธาธิการและผังเมือง โดยสำนักงานโยธาธิการและผังเมืองจังหวัดอ่างทอง มีความประสงค์ขอหนังสือรับรองของจังหวัดว่าการก่อสร้างโครงการพัฒนาพื้นที่เฉพาะวิเศษชัยชาญ อำเภอวิเศษชัยชาญ จังหวัดอ่างทอง และโครงการก่อสร้างระบบป้องกันน้ำท่วมพื้นที่ชุมชนวิเศษไชยชาญ ตำบลศาลเจ้าโรงทอง อำเภอวิเศษชัยชาญ จังหวัดอ่างทอง ไม่เป็นอุปสรรคต่อแผนพัฒนาจังหวัด ผังเมืองรวม และการรักษาสภาพแวดล้อมของจังหวัด บริเวณริมแม่น้ำน้อย ตำบลศาลเจ้าโรงทอง อำเภอวิเศษชัยชาญ จังหวัดอ่างทอง เพื่อประกอบการยื่นเรื่องขออนุญาตก่อสร้างสิ่งล่วงล้ำลำน้ำนั้น เพื่อเป็นการตรวจสอบข้อมูลในเบื้องต้น จังหวัดจึงได้มอบหมายให้หน่วยงานที่เกี่ยวข้องดำเนินการแล้ว ดังนี้

1. มีหนังสือจังหวัดอ่างทอง ที่ อท ๐๐๑๗.๒/๒๓๔๓ และ ที่ อท ๐๐๑๗.๒/๒๓๔๔ ลงวันที่ ๒๑ มีนาคม ๒๕๖๐ แจ้ง สำนักงานโยธาธิการและผังเมืองจังหวัดอ่างทอง สำนักงานทรัพยากรธรรมชาติและสิ่งแวดล้อมจังหวัดอ่างทอง สำนักงานจังหวัดอ่างทอง ออกสำรวจพื้นที่ว่ามีผลกระทบต่อแผนพัฒนาจังหวัด ผังเมืองรวม และผลกระทบต่อสภาพแวดล้อมหรือไม่อย่างไร
2. มีหนังสือจังหวัดอ่างทอง ที่ อท ๐๐๑๗.๒/๒๓๔๕ ลงวันที่ ๒๑ มีนาคม ๒๕๖๐ ให้อำเภอวิเศษชัยชาญแจ้งเทศบาลตำบลวิเศษไชยชาญ จัดเวทีรับฟังความคิดเห็นของประชาชนว่าการก่อสร้างในพื้นที่ดังกล่าวมีผลกระทบต่อประชาชนที่อยู่บริเวณใกล้เคียงหรือไม่อย่างไร

ในลำดับต่อไป ขอให้หน่วยงานที่เกี่ยวข้องชี้แจงรายละเอียดเพิ่มเติม ดังนี้

**ผลกระทบต่อผังเมืองรวม**

**ผู้แทนโยธาธิการและผังเมืองจังหวัดอ่างทอง** สำนักงานโยธาธิการและผังเมืองจังหวัดอ่างทองได้

สำรวจที่ดินบริเวณที่จะก่อสร้างโครงการทั้งสองแห่งแล้ว ที่ดินอยู่ในเขตผังเมืองรวมจังหวัดอ่างทอง ตามกฎกระทรวงให้ใช้บังคับผังเมืองรวมจังหวัดอ่างทอง พ.ศ.๒๕๕๘ ที่ดินตามบริเวณดังกล่าวเป็นที่ดินประเภทชุมชน (สีชมพู) ซึ่งการใช้ประโยชน์ที่ดินริมฝั่งแม่น้ำ ให้มีที่ว่างตามแนวขนานริมฝั่งตามสภาพธรรมชาติของแม่น้ำเจ้าพระยาไม่น้อยกว่า ๑๕ เมตร และที่ดินริมฝั่งแม่น้ำ ลำคลอง หรือแหล่งน้ำสาธารณะ ให้มีที่ว่างตามแนวขนานริมฝั่งตามสภาพธรรมชาติของแม่น้ำ ลำคลอง หรือแหล่งน้ำสาธารณะไม่น้อยกว่า ๖ เมตร เว้นแต่เป็นการก่อสร้างเพื่อการคมนาคมทางน้ำหรือการสาธารณูปโภค ทั้งนี้ จากการพิจารณาทางด้านผังเมืองของการก่อสร้างทั้งสองโครงการ มีความเห็นว่าก่อให้เกิดผลดีต่อชุมชน และไม่มีผลกระทบต่อผังเมืองรวม

**ผลกระทบต่อสภาพแวดล้อมกับประชาชนที่อยู่บริเวณใกล้เคียง**

**ผอ.ทสจ.อท.** จากการลงพื้นที่ตรวจสอบสถานที่ก่อสร้าง อาจก่อให้เกิดผลกระทบต่อ

สภาพแวดล้อม/ประชาชน ระหว่างการก่อสร้าง เช่น เสียงดัง และฝุ่นละอองจากการก่อสร้าง เป็นต้น สำนักงานโยธาธิการและผังเมืองจังหวัดอ่างทอง ควรมีมาตรการกำกับควบคุมดูแลผู้รับจ้างให้ดำเนินงานตามมาตรการป้องกันผลกระทบด้านสิ่งแวดล้อมต่อผู้อาศัยบริเวณใกล้เคียงอย่างเคร่งครัด และหลังจากก่อสร้างเสร็จสิ้นแล้วควรมีมาตรการดูแลระบบสูบน้ำออกจากระบบป้องกันน้ำท่วมให้อยู่ในสภาพสมบูรณ์เพื่อสามารถระบายน้ำท่วมขังได้ทันท่วงที

**ผลกระทบต่อแผนพัฒนาจังหวัด**

**หัวหน้าสำนักงานจังหวัด** สำนักงานจังหวัดอ่างทองได้ตรวจสอบแผนพัฒนาจังหวัดประจำปี

งบประมาณ พ.ศ.๒๕๕๙ – 2560แล้ว เห็นว่า การยื่นขออนุญาตการก่อสร้างโครงการพัฒนาพื้นที่เฉพาะวิเศษชัยชาญ อำเภอวิเศษชัยชาญ จังหวัดอ่างทอง และโครงการก่อสร้างระบบป้องกันน้ำท่วมพื้นที่ชุมชนวิเศษไชยชาญ ตำบลศาลเจ้าโรงทอง อำเภอวิเศษชัยชาญ จังหวัดอ่างทอง ของกรมโยธาธิการและผังเมือง โดยสำนักงานโยธาธิการและผังเมืองจังหวัดอ่างทอง ไม่ขัดกับแผนพัฒนาจังหวัดแต่อย่างใด

**การจัดเวทีรับฟังความคิดเห็นของประชาชน**

**นายอำเภอวิเศษชัยชาญ** อำเภอวิเศษชัยชาญได้ประสานไปที่เทศบาลตำบลวิเศษไชยชาญให้

ดำเนินการจัดประชุมประชาคมเพื่อรับฟังความคิดเห็นของประชาชนในพื้นที่ ซึ่งเทศบาลได้รายงานกลับมาว่า ได้มีการจัดประชุมไปแล้วเมื่อวันที่ ๒ มีนาคม ๒๕๕๙ ซึ่งเป็นการประชุมชี้แจงเนื่องจากมีข้อร้องเรียนเกี่ยวกับการก่อสร้าง โดยมีประชาชนที่อาศัยอยู่ในแนวเขตก่อสร้างเข้าร่วมประชุม ๘๑ คน

**ประธาน** ผู้แทนกรมเจ้าท่ามีความเห็นเพิ่มเติมหรือไม่

**ผู้แทนเจ้าท่าภูมิภาคฯ** ในชั้นนี้ขอลงมติให้ความเห็นชอบครับ ทั้งนี้ ให้กรมโยธาธิการและผังเมืองไป

ดำเนินการขออนุญาตกับกรมเจ้าท่าให้ถูกต้องด้วย

**ประธาน** กรรมการท่านอื่นมีข้อซักถามเพิ่มเติมหรือไม่

**ผู้แทนธนารักษ์พื้นที่** เห็นด้วยตามข้อสังเกตของเจ้าพนักงานที่ดินจังหวัดว่า ให้มีการดำเนินการ

ตรวจสอบแนวเขตที่ดินให้ถูกต้อง

**ประธาน** สรุปความเห็นทั้งหมดได้ว่าสำนักงานโยธาธิการและผังเมืองจังหวัดอ่างทองควรจะ

ดำเนินการตรวจสอบแนวเขตที่ดินให้ถูกต้อง แม้จะเป็นโครงการของกรมก็ตาม ควรจะมีการตรวจสอบแนวเขตที่ดินให้ชัดเจนตั้งแต่ก่อนการอนุมัติโครงการ การประชุมวันนี้เป็นการพิจารณาให้ความเห็นชอบเบื้องต้น แม้ข้อเท็จจริงจะมีการก่อสร้างไปแล้วก็ตาม แต่ในชั้นการพิจารณาอนุญาตเป็นอำนาจหน้าที่ของกรมเจ้าท่า

**เจ้าพนักงานที่ดินจังหวัด** ประเด็นตามหนังสือรับรองของสำนักงานโยธาธิการและผังเมืองจังหวัดอ่างทอง เรื่องการเว้นระยะ ๖ เมตรจากตลิ่ง ควรนับระยะตามแนวโฉนด ไม่ควรวัดจากชายตลิ่งเข้ามา เพราะจะทำให้เกิดปัญหาการสอบเขตที่ดินในอนาคต ตามความเห็นที่ได้เสนอต่อที่ประชุมแล้ว

**ผู้แทนนายก ทต.วิเศษไชยชาญ** ขอถามว่า โดยปกติกรณีนี้ใครควรเป็นผู้ยื่นขออนุญาตรังวัด

สอบเขตกับสำนักงานที่ดิน

**เจ้าพนักงานที่ดินจังหวัด** ต้องเป็นผู้รับผิดชอบโครงการเป็นผู้ยื่นขอ

**ประธาน** กรมโยธาธิการและผังเมืองซึ่งเป็นเจ้าของโครงการต้องเป็นผู้ขอยื่นรังวัด

สอบเขตที่ดิน

**ผู้แทนนายก ทต.วิเศษไชยชาญ** เนื่องจากทนายความของเจ้าของที่ดินผู้ร้องเรียนนั้นอ้างว่าเทศบาลตำบล

วิเศษไชยชาญไม่มีหน้าที่ในการยื่นขอรังวัดสอบเขตที่ดิน

**ประธาน** ดังนั้นให้กรมโยธาธิการและผังเมืองซึ่งเป็นเจ้าของโครงการมอบอำนาจให้

สำนักงานโยธาธิการและผังเมืองจังหวัดอ่างทองเป็นผู้ยื่นขอรังวัดสอบเขตที่ดินให้ถูกต้อง

**มติที่ประชุม** ที่ประชุมได้มีมติเห็นชอบว่า คณะกรรมการมีอำนาจพิจารณาการขออนุญาตก่อสร้างโครงการพัฒนาพื้นที่เฉพาะวิเศษชัยชาญ อำเภอวิเศษชัยชาญ จังหวัดอ่างทอง ความยาว ๒,๑๔๑.๖๐ เมตร ซึ่งได้ดำเนินการไปแล้วแต่ยังไม่แล้วเสร็จ และโครงการก่อสร้างระบบป้องกันน้ำท่วมพื้นที่ชุมชนวิเศษไชยชาญ ตำบลศาลเจ้าโรงทอง อำเภอวิเศษชัยชาญ จังหวัดอ่างทอง ได้แก่

๑.เขื่อนหน้าบุญเท่ากงศาลเจ้าโรงทอง ยาว ๗๓.๓ เมตร

๒. สร้างสะพานคนเดินข้ามแม่น้ำน้อยบริเวณหน้าบุญเท่ากงหน้าศาลเจ้าโรงทอง ขนาดกว้าง ๒.๘ เมตร ยาว ๓๙.๒ เมตร ซึ่งการก่อสร้างทั้งสองรายการนี้ยังไม่ได้ดำเนินการ

การก่อสร้างดังกล่าวไม่ขัดต่อแผนพัฒนาจังหวัด ผังเมืองรวม และการรักษาสภาพแวดล้อม โดยคณะกรรมการฯ มีข้อสังเกตเพิ่มเติม สรุปได้ ดังนี้

1. ผลกระทบต่อสภาพแวดล้อม กรณีที่มีการใช้ดินถมล้ำลงไปในแม่น้ำเพื่อขยายเป็นถนนสำหรับลำเลียงวัสดุ เมื่อการก่อสร้างเสร็จสิ้นแล้ว ควรดำเนินการรื้อออกให้หมด
2. เนื่องจากไม่ปรากฏว่ามีการขอรังวัดแนวเขตที่ดิน ตามแนวเขตที่จะดำเนินโครงการก่อสร้าง ทำให้เกิดการร้องเรียนว่าการก่อสร้างรุกล้ำที่ดินเอกชน การก่อสร้างหยุดชะงักเป็นบางช่วง จึงควรมีการยื่นขอรังวัดสอบเขตที่ดินให้เป็นที่เรียบร้อย
3. แบบก่อสร้างสะพานที่อาจมีผลกระทบต่อการสัญจรทางน้ำ ควรดำเนินการแก้ไขแบบให้เรียบร้อยและยื่นขออนุญาตต่อกรมเจ้าท่า

แล้วรายงานให้กรมเจ้าท่าพิจารณาต่อไป และคณะกรรมการ ได้มอบหมายให้สำนักงานโยธาธิการและผังเมืองจังหวัดอ่างทอง ดำเนินการจัดหาเอกสารรายละเอียดการประชุมประชาคมครั้งแรกของกรมโยธาธิการและผังเมือง แล้วสำเนาให้กรรมการทุกท่านทราบโดยเร็ว

**ระเบียบวาระที่ ๔ เรื่องอื่นๆ**

ไม่มี

**เลิกประชุม** เวลา ๑๒.๐๐ น.

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

(นายวรพงศ์ เกตุดิษฐ์) ผู้จดรายงานการประชุม

นักวิเคราะห์นโยบายและแผนปฏิบัติการ สำนักงานจังหวัดอ่างทอง

(นางสาวชไมพร อำไพจิตร) ผู้ตรวจรายงานการประชุม

หัวหน้าสำนักงานจังหวัดอ่างทอง